google/wiki40b huggingface dataset:
Λέο Μάτος

Καριέρα

Ξεκινώντας από τα τμήματα υποδομής της Φλαμένγκο και πραγματοποιώντας ένα σύντομο πέρασμα από την Μαρσέιγ, ο Λέο Μάτος απέτυχε στο σύντομο αυτό πέρασμά του από την Ευρώπη και παρέμεινε αγωνιζόμενος στην Βραζιλία έως το 2010, όταν και μετακόμισε στην Ουκρανία. Στη Τσερνομόρετς Οδησσού, έμαθε να επικεντρώνεται στην άμυνα και να ακολουθεί πιστά την τακτική της ομάδας του. Ο προπονητής της Τσερνομόρετς, Ρομάν Χρίχορτσουκ, υπό τις οδηγίες του οποίου εργάστηκε, προτού μεταγραφεί στη ΦΚ Ντνίπρο, ήταν αυτός ο οποίος τον βοήθησε σε αυτή του την εξέλιξη. "...Παρακολουθούσαμε βίντεο σε καθημερινή βάση, μάθαμε τακτική και άμυνα, σκεπτόμενοι πως το ποδόσφαιρο δεν είναι μόνο επίθεση..." είχε αναφέρει σε παλαιότερη συνέντευξή του. Παρά το γεγονός πως αγωνίζεται ως μπακ, πέρασε το μεγαλύτερο μέρος των συμμετοχών του με τα χρώματα της Τσερνομόρετς Οδησσού αγωνιζόμενος ως δεξιός μέσος, αποδεικνύοντας πως ήταν ικανός να καλύψει ολόκληρη την δεξιά πτέρυγα του γηπέδου. Στην διάρκεια του καλοκαιριού του 2014, υπέγραψε για λογαριασμό της ΦΚ Ντνίπρο μετακινούμενος στη θέση του αριστερού μπακ, μια μετατόπιση η οποία και αποδείχθηκε επιτυχημένη. Αγωνίστηκε στον τελικό του ΟΥΕΦΑ Γιουρόπα Λιγκ, όπου η ομάδα του ηττήθηκε απέναντι στη Σεβίλλη ΦΚ.
Στις 8 Μαΐου 2016, ο Βραζιλιάνος, έλυσε το συμβόλαιό του με τη ΦΚ Ντνίπρο λόγω σοβαρών οικονομικών προβλημάτων του συλλόγου και εντάχθηκε στον ΠΑΟΚ. Η απόκτηση του ποδοσφαιριστή ανακοινώθηκε μετά το πέρας των Πλέι-Οφ της Σούπερ Λιγκ και αφότου έλαβαν χώρα οι απαραίτητες διαδικασίες (ιατρικές εξετάσεις, διαπραγμάτευση χρονικής διάρκειας του συμβολαίου κτλ.). Στις 18 Αυγούστου 2016, στη τρίτη του συμμετοχή με τα χρώματα του ΠΑΟΚ, ο Λέο Μάτος πέτυχε ένα όμορφο τέρμα βοηθώντας την ομάδα του να φτάσει σε εκτός έδρας επικράτηση με σκορ 3-0 απέναντι στην ΦΚ Ντιναμό Τιφλίδας για τα πλέι-οφ του ΟΥΕΦΑ Γιουρόπα Λιγκ. Στις 11 Δεκεμβρίου 2016, ο Βραζιλιάνος δεξιός αμυντικός του ΠΑΟΚ πέτυχε δύο τέρματα στην διάρκεια του δευτέρου ημιχρόνου (62', 81'), βοηθώντας την ομάδα του να επικρατήσει με σκορ 3-0 απέναντι στον Πλατανιά στη Τούμπα. Στο φινάλε της σεζόν στέφθηκε Κυπελλούχος Ελλάδας, όπου στον τελικό ο ΠΑΟΚ επικράτησε της ΑΕΚ με σκορ 2-1. Ο ίδιος αγωνίστηκε και τα 90'. Την επόμενη χρονιά, αποτέλεσε ξανά την βασική επιλογή για το δεξί άκρο της άμυνας, ενώ οι εμφανίσεις του ήταν εξαιρετικές, με τον ίδιο να συνεισφέρει και στην επιθετική γραμμή έχοντας 7 γκολ και 8 ασσίστ σε όλες τις διοργανώσεις. Το φθινόπωρο του 2017 ανανέωσε το συμβόλαιό του με την ομάδα μέχρι το 2021, ενώ την ίδια χρονιά έφτασε ξανά στην κατάκτηση του Κυπέλλου Ελλάδας, όπου στον τελικό, ο ΠΑΟΚ αντιμετώπισε ξανά την ΑΕΚ και την κέρδισε με σκορ 2-0. Ο ίδιος έπαιξε σε όλο τον αγώνα. Την επόμενη χρονιά πραγματοποίησε ξανά μία μεστή χρονιά προσφέροντας στην ομάδα 6 γκολ και 4 ασσίστ, ενώ στο τέλος της σεζόν στέφθηκε πρωταθλητής και κυπελλούχος, κάνοντας το νταμπλ με την ομάδα του ΠΑΟΚ.

Διεθνής Καριέρα

Συζητήσεις υπήρξαν για πιθανή πολιτογράφησή του προκειμένου να είναι σε θέση να αγωνιστεί με την Εθνική Ουκρανίας, οι οποίες και, τελικώς, κατέληξαν στην εκ μέρους του απόκτηση της ουκρανικής υπηκοότητας.
Λεξικό Μπαμπινιώτη (υπόθεση)

Η υπόθεση του λεξικού Μπαμπινιώτη είναι μια υπόθεση που απασχόλησε τα δικαστήρια και την κοινή γνώμη και αφορούσε την απαγόρευση κυκλοφορίας του ομώνυμου λεξικού.

Η σκοπιά της πνευματικής ιδιοκτησίας

Ο καθηγητής Γ. Μπαμπινιώτης και το Κέντρο Λεξικολογίας στράφηκαν επίσης κατά του αιτούντος την απαγόρευση με αίτημα να αναγνωρίσει το δικαστήριο ότι η αίτησή του προσέβαλε τα δικαιώματα πνευματικής ιδιοκτησίας που είχαν αυτοί στο λεξικό (ο πρώτος για το ηθικό του δικαίωμα ως δημιουργός, το δεύτερο για το περιουσιακό δικαίωμα που είχε κατόπιν μεταβίβασής του από τον πρώτο σε αυτό). Το Εφετείο Αθηνών τελικά έκανε τις αγωγές τους δεκτές με το αιτιολογικό ότι ο αιτών τα ασφαλιστικά μέτρα αμφισβήτησε με την αίτησή του το δικαίωμά τους να τεθεί το έργο στην κυκλοφορία και να παρουσιαστεί στο κοινό ακέραιο και όπως ήθελαν αυτοί.
Ασκητική

Ιστορία συγγραφής

Στις 9 Αυγούστου του 1922, ο Νίκος Καζαντζάκης, γράφει γράμμα, στην πρώτη σύζυγό του, Γαλάτεια, για το πόσο βιάζεται να τυπώσει ό,τι είχε γράψει, ώστε να αφιερωθεί σε κάτι καινούριο που μόλις είχε συλλάβει:«Βιάζομαι να τυπώσω ό,τι έχω γράψει ως τώρα για να μπορώ να δοθώ όλος σε ένα νέο έργο, καθαρά θεολογικό μου. Έχω ήδη διαγράψει το σκελετό του και θα’ ναι πολύ δύσκολο». Ο συγγραφέας άρχισε το 1922 τη συγγραφή του κειμένου, στη Βιέννη και την ολοκλήρωσε τέλη του ίδιου έτους και αρχές του 1923 στο Βερολίνο.
Μεταξύ 4 Δεκεμβρίου 1922 και 20 Ιανουαρίου 1923, ο συγγραφέας, στέλνει ένα νέο γράμμα στη Γαλάτεια: «Άρχισα τώρα ένα καινούργιο βιβλίο. Ασκητική. Μα όταν αφήνω την πέννα, θλίψη, δε χωρώ σε όλα τούτα τα αλφαβητικά στοιχεία που αραδιάζω». Και συνεχίζει: «Γράφω τώρα την Ασκητική, ένα βιβλίο mytique, όπου διαγράφω τη μέθοδο ν’ ανέβει η ψυχή από κύκλο σε κύκλο ωσότου φτάσει στην ανώτατη Επαφή. Είναι πέντε κύκλοι: Εγώ, ανθρωπότητα, Γης, Σύμπαντο, Θεός. Πώς ν’ ανέβουμε όλα τούτα τα σκαλοπάτια κι όταν φτάσομε στο ανώτατο να ζήσομε όλους τους προηγούμενους κύκλους. Το γράφω επίτηδες χωρίς ποίηση, με στεγνή, επιταχτική φόρμα». 
Αφού έγινε η πρώτη ολοκλήρωση της Ασκητικής, ο Καζαντζάκης έψαχνε για μία πενταετία εκδοτική για το σύγγραμμά του. Παρόλα αυτά, ο Καζαντζάκης, αν και ήξερε πως το κείμενο δεν είναι ολοκληρωμένο, ήθελε οπωσδήποτε, έστω κι έτσι, να το δει τυπωμένο. Ο συγγραφέας συνήθιζε τις μελλοντικές διορθώσεις.  Πριν, λοιπόν, γίνει η πρώτη έκδοση του κειμένου, ο Καζαντζάκης έστειλε γράμμα στον Παντελή Πρεβελάκη, την 1η Αυγούστου 1927, αναφέροντάς του το πόσο αδημονεί να δει τυπωμένο το έργο του: «Ειδικά για την Ασκητική, που αγαπώ εξαιρετικά, λέω τούτο: Ας τυπωθεί τώρα στην Αναγέννηση, ας τη δω πρώτα σε μια κακή έκδοση, και τότε κάνω μερικές διορθώσεις που χρειάζουνται -μερικά πράματα επαναλαβαίνουνται συχνά, η διάταξη έχει έλλειψες κ.λπ... Και τότε την εκδίδομε, όπως τη θέμε, δηλαδή, όπως λέτε». 
Έτσι το έργο κυκλοφόρησε στο περιοδικό Αναγέννηση το Φθινόπωρο του 1927, του Δημήτρη Γληνού. Ο πρωτότυπος τίτλος ήταν «Salvatores Dei», με τον υπότιτλο «Ασκητική». Μετά από αυτή την έκδοση ο Καζαντζάκης συνέχισε τις διορθώσεις, μέχρι που τον Δεκέμβριο του 1945 εξεδόθη η τελική μορφή της Ασκητικής του, με την προσθήκη νέου κεφαλαίου: «Η Σιγή».

Αποτίμηση

Στην Ασκητική είναι εμφανείς οι επιρροές των φιλοσόφων Νίτσε, Μπερξόν και Χέγκελ. Ταυτόχρονα εκφράζεται η προσπάθεια του Καζαντζάκη να αποδείξει, ότι η ανθρωπιά συνίσταται στην ανακάλυψη ενός Θεού εντός του κάθε ανθρώπου, που αντιπροσωπεύει την προσωπική  ανεξαρτησία. Μέσα από την Ασκητική ορίζονται οι έννοιες, που βοηθούν τον άνθρωπο να ανέλθει στην κλίμακα των ηθικών αξιών και καταδεικνύεται, με ποιους τρόπους μπορούν οι άνθρωποι να αγωνιστούν για να δημιουργήσουν κάτι καινούριο, την ώρα που το παλιό καταρρέει.
Αντώνιος, πρίγκιπας της Πορτογαλίας

Βιογραφία

Ήταν ο τρίτος γιος τού Πέτρου Β΄ της Πορτογαλίας και της Μαρίας-Σοφίας των Βίττελσμπαχ, κόρης τού Φιλίππου-Γουλιέλμου εκλέκτορα τού Παλατινάτου & κόμη τού Παλατινάτου-Νόιμπουρκ. 
Ο Αντόνιο-Φρανσίσκο-Σβιέ-Μπενεντίτο-Τεοντόσιο-Λεοπόλντο-Ενρίκε γεννήθηκε στη Λισαβόνα. Απεβίωσε το 1757 σε ηλικία 62 ετών στη Λισαβόνα και τάφηκε στο Βασιλικό Πάνθεον του Οίκου των Μπραγκάνσα.
PAL

Το PAL, συντομογραφία του Phase Alternate Line, είναι αναλογικό τηλεοπτικό κωδικοποιητικό σύστημα, όπως το SECAM και το NTSC.
647 Αδελγούνδη

Φυσικά χαρακτηριστικά

O φασματικός τύπος της Αδελγούνδης είναι X, ενώ τα υπόλοιπα φυσικά χαρακτηριστικά της είναι άγνωστα.
Μπουρτζ Χαλίφα

O Ουρανοξύστης

Το κτήριο ξεκίνησε την κατασκευή του στις 21 Σεπτεμβρίου του 2004. Ο πύργος σχεδιάστηκε από την εταιρεία Skidmore, Owings and Merrill, η οποία έχει σχεδιάσει τον ουρανοξύστη Γουίλις Τάουερ (πρώην Σίαρς Τάουερ) στο Σικάγο και το Παγκόσμιο Κέντρο Εμπορίου 1 (1 World Trade Center), που πήρε τη θέση των Δίδυμων Πύργων στην Νέα Υόρκη. Το σχέδιο το εμπνεύστηκαν από ένα φυτό που συναντάται στις ερήμους, το Hymenocallis. Την κατασκευή ανέλαβε η εταιρεία Samsung Engineering & Construction, η οποία και έχει κατασκευάσει τους Πύργους Πετρόνας και τον Ταϊπέι 101, ενώ το κόστος άγγιξε τα 1,2 δις ευρώ.
Διαθέτει 160 ορόφους, όπου και οι πιο πολλοί προορίζονται για γραφεία και διαμερίσματα. Στο μέλλον θα κατοικούν και θα εργάζονται 12.000 άνθρωποι. Επίσης, θα στεγάζεται και ένα ξενοδοχείο σχεδιασμένο από τον Τζιόρτζιο Αρμάνι.
Ο ουρανοξύστης, ύψους 827 μέτρων, είναι ορατός από απόσταση 100 χιλιομέτρων υπό καλές καιρικές συνθήκες. Έχει συνολικά 24.348 παράθυρα και το σύστημα καθαρισμού του κόστισε 8 εκ. δολάρια. Και αξιοσημείωτο είναι ότι ο υψηλότερος όροφος έχει διαφορά θερμοκρασίας από τον πρώτο 6-7 βαθμούς Κελσίου.

Όνομα

Το κτήριο, που ονομαζόταν μέχρι και μία μέρα πριν τα εγκαίνια Μπουρτζ Ντουμπάι (Πύργος του Ντουμπάι), ονόμάστηκε Μπουρτζ Χαλίφα προς τιμή του σεΐχη του Άμπου Ντάμπι και πρόεδρο των Ηνωμένων Αραβικών Εμιράτων Χαλίφα Μπιν Ζαγέντ Αλ Ναχγιάν.
Κιουτάχεια

Θέση και ιστορία

Βρίσκεται περίπου τα 65 χλμ. καινοτιοδυτικά και του Εσκή Σεχίρ, και 300 χλμ. από τη Άγκυρα, στις παρυφές του όρους Πουρσούκ Νταγ και σε υψόμετρο περίπου τα 950 μ. όπου και αποτελεί πρωτεύουσα του ομώνυμου νομού.
Το Κοτύαιον περιβαλλόταν από διπλό παλαιό τείχος με πύργους, κοντά δε αυτού υπήρχε βυζαντινό φρούριο που δέσποζε της πεδιάδας και σώζεται και σήμερα. Λόγω της θέσης της στη διασταύρωση πολλών αρχαίων σημαντικών οδών, η Κιουτάχεια έπαιξε σημαντικό ιστορικό ρόλο από την αρχαιότητα. Μέχρι και το 1922 υπήρχε στην πόλη και κοινότητα Ελλήνων, με μερικές χιλιάδες μέλη.
Κατά τη Μικρασιατική Εκστρατεία, κοντά στην πόλη αυτή έλαβε χώρα στις 3 Ιουλίου του 1921 μεταξύ ελληνικών και τουρκικών δυνάμεων η μάχη της Κιουτάχειας η οποία και κατέληξε στην κατάκτηση της πόλης από την ελληνική Στρατιά. Λίγες ημέρες μετά, στις 15 Ιουλίου συνήλθε εδώ πολεμικό συμβούλιο (Σύσκεψη της Κιουτάχειας) με συμμετοχή της ελληνικής στρατιωτικής και πολιτικής ηγεσίας, το οποίο και αποφάσισε την καταδρομική προέλαση των ελληνικών δυνάμεων προς την Άγκυρα με σκοπό την καταστροφή των εκεί εχθρικών αποθεμάτων.

Πληθυσμός

Προ του 1922 αριθμούσε περισσότερους από 32.000 κατοίκους, στους οποίους συγκαταλέγονταν 5.000 περίπου Έλληνες, που μετά την Μικρασιατική εκστρατεία κατέφυγαν στη συνέχεια στην Ελλάδα, καθώς και 3.000 Αρμένιοι που άλλοι κατάφεραν να διαφύγουν ενώ άλλοι εξοντώθηκαν. Το 1950 αριθμούσε περίπου τους 20.000 κατοίκους, ενώ αντίθετα σήμερα έχει υπερβεί (κατ΄ εκτίμηση) τους 200.000 κατοίκους.

Προϊόντα

Κύρια προϊόντα της Κιουτάχειας είναι γεωργικά όπως σιτηρά, δημητριακά, φρούτα και ιδίως ζαχαρότευτλα. Περίφημα όμως είναι τα βιοτεχνικά προϊόντα αγγειοπλαστικής και κεραμικής τέχνης που είχαν ξεκινήσει εκεί οι εγκατεστημένοι Έλληνες και την οποία τέχνη μετέφεραν στη συνέχεια στην Ελλάδα. Από εκείνα τα πολύχρωμα κεραμικά στολίζονταν τα τζαμιά και τα ανάκτορα της Οθωμανικής αυτοκρατορίας. Επίσης κοντά στη πόλη υφίστανται και ορυχεία εξόρυξης λιγνίτη.

Σύγχρονη πόλη

Σήμερα στην παλιά πόλη υφίστανται ακόμη παλιές ξύλινες οικοδομές της Οθωμανικής περιόδου, ενώ αντίθετα στη νέα, σύγχρονη πόλη υφίστανται μεγάλες πλατείες και νέοι οικισμοί με σύγχρονες οικοδομές. Σημαντικό επίσης είναι το Πανεπιστήμιο της Κιουτάχειας, καθώς και το Μουσείο κεραμικής τέχνης με πολύ αξιόλογα εκθέματα του είδους.
Θερινοί Ολυμπιακοί Αγώνες 1900

Αθλήματα/Αγωνίσματα που καταργήθηκαν

Στους Ολυμπιακούς του 1900, καθώς και στους Ολυμπιακούς των επόμενων χρόνων, υπήρξαν πολλά καταργημένα αθλήματα.

Κολύμβηση μετ' εμποδίων

Το αγώνισμα εμφανίστηκε για μία και μοναδική φορά στους Ολυμπιακούς Αγώνες των Παρισίων, το 1900. Στο αγώνισμα αυτό, οι αθλητές έπρεπε να διασχίσουν 200 μέτρα, κολυμπώντας μέχρι έναν στύλο, σκαρφαλώνοντάς τον, συνεχίζοντας το κολύμπι, στη συνέχεια, σκαρφαλώνοντας πάνω από δύο βάρκες, κολυμπώντας κάτω από άλλες δύο και συνεχίζοντας το κολύμπι μέχρι τον τερματισμό.

Διελκυστίνδα

Με ρίζες τους πρώτους αρχαίους Ολυμπιακούς, η διελκυστίνδα υπήρξε ολυμπιακό άθλημα το 1900, 1904, 1908, 1912 και 1920. Πρόκειται για ένα άθλημα που παίζεται μεταξύ δύο ομάδων, οι οποίες τραβούν ένα σκοινί, προσπαθώντας η μία να τραβήξει την άλλη προς το μέρος της.

Σκοποβολή σε ζωντανά περιστέρια

Το αγώνισμα αυτό υπήρξε μόνο σε αυτούς τους Ολυμπιακούς και ήταν το μόνο αγώνισμα που σκοτώνονταν ζώα στους σύγχρονους Ολυμπιακούς. Πάνω από 300 πουλιά εξοντώθηκαν σε αυτούς τους αγώνες. Ο Βέλγος Λεόν Ντε Νουντέν κέρδισε το χρυσό μετάλλιο σκοτώνοντας 21 περιστέρια.

Τριπλούν άνευ φόρας

Το άθλημα εμφανίστηκε μόνο το 1900 και το 1904. Και τα δύο χρυσά μετάλλια τα κέρδισε ο Αμερικανός Γιούρι Ρέι. Ήταν σαν ένα κανονικό άλμα εις τριπλούν, απλώς οι αθλητές δεν έπαιρναν καθόλου φόρα.
Έβα Γκριμάλντι

Καριέρα

Γεννήμενη στη Βερόνα η Μίλβα Περονίνι, όπως είναι το πραγματικό όνομα της, ξεκίνησε να δουλεύει ως μοντέλο κάνοντας γυμνές φωτογραφίσεις.
Το ντεμπούτο της στον κινηματογράφο το έκανε το 1985 στην ταινία "Intervista" του Φεντερίκο Φελίνι. 
Επαίξε σε παρά πολλές ταινίες και τηλεοπτικές σειρές, τόσο στην Ιταλία αλλά και στην Γαλλία. Η Γκριμάλντι συνεργάστηκε με διάφορους γνωστούς σκηνοθέτες, όπως ο Φεντερίκο Φελίνι, Μάριο Μονιτσέλι,
Ντίνο Ρίζι, Νταμιάνο Νταμιάνι και Κλωντ Σαμπρόλ. 
Η Γκριμάλντι είναι επίσης πολύ δραστήρια και στο θεάτρο, παιζόντας σε αρκετές παραγωγές.
Χριστιανός Κάρολος του Σλέσβιχ-Χόλσταϊν-Σόνντερμπουρκ-Πλεν-Νόρμπουρκ

Βιογραφία

Ήταν ο δευτερότοκος γιος του Αυγούστου δούκα του Σ.Χ.Σ.Πλεν-Νόρμπουρκ και της Ελισάβετ-Καρλόττας, κόρης του Φρειδερίκου πρίγκιπα του Άνχαλτ-Χέρτσγκεροντε.
Γεννήθηκε στο Μαγδεβούργο. Έγινε αξιωματικός στο στρατό του Βρανδεμβούργου και προήχθη σε συνταγματάρχη το 1697. Οκτώ έτη μετά έγινε υποστράτηγος. Το 1699 ο πρωτότοκος αδελφός του διαδέχθηκε τον πατέρα τους. Ο Χριστιανός-Κάρολος έλαβε από κοινού με τον αδελφό του (paréage) τις κτήσεις του θείου τους: το Σέμπυγκορτ και το Γκόττεσγκαμπε επί της νήσου Έρο. 
Το 1706 ασθένησε από ευλογιά και απεβίωσε σε ηλικία 32 ετών. Τάφηκε αρχικά στο Νόρμπουρκ και μετά, όταν ο γιος του έγινε δούκας του Σ.Χ.Σ.Πλεν, η σορός του μεταφέρθηκε στη δουκική κρύπτη στο Πλεν (Plön).
Απολλώνιος ο Τυανέας

Βιογραφία

Ο Απολλώνιος γεννήθηκε σε μία σεβαστή και πλούσια ελληνική οικογένεια. Αν και οι ακριβείς ημερομηνίες γέννησης και θανάτου είναι αβέβαιες, οι περισσότεροι μελετητές συμφωνούν ότι ήταν σύγχρονος του Ιησού Χριστού. Τα περισσότερα βιογραφικά στοιχεία προέρχονται από τη βιογραφία που έχει συντάξει ο Φιλόστρατος και δεν θεωρούνται απολύτως αληθή.
Έζησε τα πρώτα χρόνια της ζωής του στα Τύανα. Σε ηλικία 14 ετών μετέβη στην Ταρσό της Κιλικίας και μετά από δύο χρόνια στις Αιγές της Κιλικίας.
Σε ηλικία περίπου 20 ετών ξεκίνησε την πενταετή σιγή των Πυθαγορείων και σε ηλικία 25 ή 26 ετών έφθασε στην Αντιόχεια. Υπήρξε θερμός οπαδός της πυθαγόρειας φιλοσοφίας, την οποία όχι απλώς μελέτησε με δάσκαλο τον Εύξενο της Ηράκλειας, αλλά και δεν έπαψε ποτέ να ακολουθεί τις αρχές της σε όλη τη διάρκεια της μακρόχρονης ζωής του. Θεωρείται αινιγματική φυσιογνωμία, καθώς παραδίδεται από τον βιογράφο του, Φιλόστρατο, ότι έκανε θαύματα και προφητείες.
Γύρω στο 62 ή 63 αποφάσισε να μεταβεί στη Ρώμη, παρόλο που ο Νέρων αντιπαθούσε τους φιλόσοφους. Πέθανε στο Ποτσουόλι το 98. 
Ως ρήτορας και φιλόσοφος που έζησε περίπου την εποχή του Ιησού Χριστού, συγκρίθηκε με τον Ιησού από τους Χριστιανούς τον 4ο αιώνα και από άλλους συγγραφείς στη σύγχρονη εποχή.
Μπαρνάμπας Σιμπουσίζο Ντλαμίνι

Πολιτική σταδιοδρομία

Διετέλεσε υπουργός Οικονομικών από το 1984 ως το 1993. Ήταν επίσης εκτελεστικός διευθυντής του Διεθνούς Νομισματικού Ταμείου (IMF). Το 2003 αποχώρησε από την πρωθυπουργία και έγινε σύμβουλος του Βασιλιά Μσουάτι Γ΄.
Ο Ντλαμίνι ήταν υποψήφιος για την προεδρία της Επιτροπής της Αφρικανικής Ένωσης, στις αρχές του 2008 και υποστηρίχθηκε από την κυβέρνηση του Εσουατίνι.  Ωστόσο, τελικά η κυβέρνηση απέσυρε την υποψηφιότητά του.

Δεύτερη πρωθυπουργία

Στις 16 Οκτωβρίου του 2008 ο βασιλόφρων Ντλαμίνι διορίστηκε ξανά πρωθυπουργός. Ο διορισμός του εκ νέου στην πρωθυπουργία έκανε λιγότερες τις ελπίδες για περισσότερη δημοκρατία στη χώρα, όπως ανακοίνωσαν οργανώσεις της Αντιπολίτευσης.
Το 2013 επαναδιορίστηκε στην πρωθυπουργία από το 9ο Κοινοβούλιο. Στις 4 Σεπτεμβρίου 2018 ο πρωθυπουργός και οι 18 υπουργοί του απολύθηκαν, με ανακοίνωση που έκανε ο γενικός εισαγγελέας Σιφίσο Χουμάλο στις 6 Σεπτεμβρίου. Υπηρεσιακός πρωθυπουργός ανέλαβε ο Βίνσεντ Μλάνγκα στις 7 Σεπτεμβρίου, υπηρετώντας ως την διεξαγωγή εθνικών εκλογών, οι οποίες ορίστηκαν για τις 21 Σεπτεμβρίου.

Θάνατος

Ό Ντλαμίνι μετέβη για ιατρικές εξετάσεις στην Ταϊβάν και στην Νότια Αφρική το 2017. Εισήχθη στην Μονάδα Εντατικής Θεραπείας τον Απρίλιο του 2018 στην Μπαμπάνε. Απεβίωσε στις 28 Σεπτεμβρίου 2018, λιγότερο από έναν μήνα μετά την παραίτησή του από την πρωθυπουργία.
Προστάτης

Η λειτουργία του προστάτη

Ο προστάτης περιέχει μερικούς ομαλούς μυς που βοηθούν στο να αποβάλλεται το σπέρμα κατά τη διάρκεια της εκσπερμάτωσης. Ο ρόλος του προστάτη είναι να παράγει και να παρέχει ένα μέρος του υγρού που είναι απαραίτητο για την εκσπερμάτωση. Το υγρό αυτό βοηθά στη μεταφορά και τη διατροφή του σπέρματος και με τον τρόπο αυτό βοηθά τη διαδικασία της σύλληψης.

Θεραπεία

Οι παθήσεις του προστάτη αρχικά αντιμετωπίζονται με φαρμακευτική αγωγή. Σε περιπτώσεις όπου η πάθηση δεν μπορεί να αντιμετωπιστεί με φάρμακα, τότε ο ασθενής θα πρέπει να υποβληθεί σε εγχείρηση, κατά την οποία θα αφαιρεθεί ο ιστός που προκάλεσε τη διόγκωση του προστάτη.
Διάσταση (χημεία)

Διάσταση στη χημεία και στη βιοχημεία ονομάζεται η γενική διεργασία κατά την οποία «μόρια» (με την ευρύτερη έννοια, που συμπεριλαμβάνει τις βασικές δομικές μονάδες σε ιονικές ενώσεις ή και σε σύμπλοκα) διαχωρίζονται σε μικρότερα σωματίδια, όπως άτομα, ιόντα ή ελεύθερες ρίζες, συνήθως με τη μορφή αμφίδρομης αντίδρασης. Για παράδειγμα, όταν ένα (κλασσικό) οξύ (γενικού τύπου HA) διαλύεται σε νερό, ένας (τουλάχιστον) ομοιοπολικός δεσμός (A-H) ανάμεσα σε ένα ηλεκτραρνητικό άτομο και ένα άτομο υδρογόνου διασπάται ετερολυτικά, δίνοντας στη θέση του (πρώην ηλεκτρικά ουδέτερου) μορίου του οξέος (HA) ένα πρωτόνιο (H⁺) και ένα ανιόν (A⁻, στην πραγματικότητα εφυδατωμένα, δηλαδή H₃O⁺ και [A(H₂O)]⁻).

Σταθερά διάστασης

Για τις αντιστρέψιμες διαστάσεις (ενώσεων με γενικό τύπο AB) υφίσταται μια χημική ισορροπία:
Στην παραπάνω αναφερόμενη περίπτωση η σταθερά διάστασης (Kα), που αντιπροσωπεύει την αναλογία συγκεντρώσεων των προϊόντων διάστασης (Α και Β) και της αδιάστατης ένωσης (ΑΒ), δίνεται από τον ακόλουθο τύπο:
όπου [A], [B] και [ΑΒ] οι συγκεντρώσεις των προϊόντων διάστασης (Α και Β) και της αδιάστατης ένωσης (ΑΒ), αντίστοιχα.
Ένωση Συντακτών Ευρωπαϊκών Μέσων Ενημέρωσης

Η Ένωση Συντακτών Ευρωπαϊκών Μέσων Ενημέρωσης (ΕΣΕΜΕ)], ιδρύθηκε το 2018 στη Αθήνα .Το νέο καταστατικό της επικυρώθηκε σύμφωνα με τις τροποποιήσεις στις 26/10/2018 με Αρ.Μ.32360.
Έδρα της Ένωσης (Σωματείου) ορίζεται ο Δήμος Αθηνών Αττικής , με γραφείο στην Ιπποκράτους 7.
Καθήκον της Ε.Σ.Ε.Μ.Ε. είναι η Αδέσμευτη Αληθινή Δημοσιογραφία.
Σκοπός της η βοήθεια Ανθρώπων που ενδιαφέρονται για την Δημοσιογραφία, το ρεπορτάζ,την Φωτογραφία,την Συγγραφή,την δημιουργία διαδικτυακών σελίδων, την δημιουργία web radio, ,την σελιδοποίηση εντύπων, την γραφιστική,την Διαφήμιση.
Μέλη στην Ε.Σ.Ε.Μ.Ε. μπορούν να γίνουν όσοι έχουν ή θέλουν να έχουν δραστηριότητα σε δημοσιογραφικά μέσα ενημέρωσης (τηλεοπτικά, ραδιοφωνικά, έντυπα ,web radio,web tv) και πάσης φύσεως διαδικτυακά μέσα προβολής.
507 Λαοδίκη

Φυσικά χαρακτηριστικά

Η μέση διάμετρος της Λαοδίκης εκτιμάται σε 43,8 χιλιόμετρα (από δεδομένα του IRAS). O φασματικός τύπος της είναι X, ενώ το άλβεδό της είναι 0,211 (από δεδομένα του IRAS). Η Λαοδίκη περιστρέφεται γύρω από τον εαυτό της μία φορά κάθε 4 ώρες και 42 λεπτά.
Φρειδερίκος Γουλιέλμος του Νασσάου-Βάιλμπουργκ

Βιογραφία

Γεννήθηκε στη Χάγη και ήταν ο πρώτος από τα επιζήσαντα τέκνα του Καρόλου-Χριστιανού πρίγκιπα του Νασσάου-Βάιλμπουρκ και της Καρολίνας των Νασσάου, κόρης του Γουλιέλμου Δ΄ πρίγκιπα της Οράγγης.
Στέφανος Πουλημένος

Προσωπική ζωή και επαγγελματική πορεία

Γεννήθηκε στους Κυνοπιάστες της Κέρκυρας. Σπούδασε δημοσιογραφία και έχει εκδόσει τις εφημερίδες Κερκυραϊκή Πορεία, Ξενοδοχοϋπαλληλική Φωνή Κέρκυρας, Αθλητική Πορεία και την εφημερίδα Η Κέρκυρα σήμερα. Είναι παντρεμένος και έχει δύο παιδιά.

Πολιτική ζωή

Από το 1986 εκλεγόταν πρόεδρος της κοινότητας Κυνοπιαστών μέχρι το 1994. Από το 1994 μέχρι το 2006, υπήρξε δήμαρχος του Δήμου Αχιλλείων. Το 2006, εκλέχθηκε για πρώτη φορά νομάρχης Κέρκυρας.
Δαλματία (επαρχία)

Η επαρχία Δαλματίας (κροατικά : Pokrajina Dalmacija, σερβικά : Покрајина Далмација) ήταν Διοικητική διαίρεση του Βασιλείου Σέρβων, Κροατών και Σλοβένων από το 1918 έως το 1924. Σύμφωνα με την απογραφή του 1921 είχε 620.432 κατοίκους κι έκταση 12.732 τετραγωνικά χλμ. Η κατάργηση της είχε προγραμματιστεί με το Σύνταγμα Βίντοβνταν του 1921.

Ιστορία

Η περιοχή είχε προσαρτηθεί από την Αυστροουγγαρία μετά την λήξη του Α΄ παγκοσμίου πολέμου. Η επαρχιακή κυβέρνηση της Δαλματίας ιδρύθηκε την 1η Νοεμβρίου 1918 στο Σπλιτ με πρώτο πρωθυπουργό τον Δρ Ιβάν Κρστελ.
Ομοσπονδία Ποδοσφαίρου Ανδόρρας

Λογότυπο

Το λογότυπο της Ομοσπονδίας αλλάζει κατά καιρούς.
Κόνορ Ράνταλ

Αρχή

Γεννήθηκε και μεγάλωσε στο Κίρκμπαϊ του Λίβερπουλ. Φοίτησε στο Δημοτικό Σχολείο Melling και στο Λύκειο Maghull, όπου αγωνιζόταν υπό τις οδηγίες του πατέρα του στη Waddicar Dolphins. Όταν έγινε έξι εντάχθηκε στην ακαδημία της Λίβερπουλ. Κατά τη διάρκεια της καριέρας του στην ακαδημία, ο Ράνταλ ήταν αρχηγός της ομάδας κάτω των 18 και βασικός παίκτης της ομάδας κάτω των 21 μέχρι το 2013. Στις 17 Ιανουαρίου 2015 δόθηκε ως δανεικός στη Σριούσμπερι Τάουν, όπου έπαιξε για ένα μήνα. Έκανε το ντεμπούτο του για την ομάδα στις 14 Φεβρουαρίου ως αλλαγή του Ζερμέν Γκράντισον στο 90ο λεπτό, με την ομάδα του να επικρατεί με σκορ 2-0 της ΑΦΚ Γουίμπλετον - αυτός ήταν και ο μοναδικός αγώνας του για την ομάδα αυτή.
Στις 17 Σεπτεμβρίου 2015 έλαβε την πρώτη του κλήση στην πρώτη ομάδα για τον αγώνα των ομίλων του Γιουρόπα Λιγκ απέναντι στη Μπορντό, αλλά δεν αγωνίστηκε, ενώ ο αγώνας έληξε ισόπαλος με σκορ 1-1. Στις 28 Οκτωβρίου, ο Ράνταλ έκανε το ντεμπούτο του για τη Λίβερπουλ στον αγώνα με την ΑΦΚ Μπόρνμουθ στο Anfield στα πλαίσια του τέταρτου γύρου του FA Cup (1-0). Στις 2 Δεκεμβρίου, συμμετείχε σε αγώνα του επόμενου γύρου της διοργάνωσης, βοηθώντας τη Λίβερπουλ να νικήσε με σκορ 6-1 τη Σαουθάμπτον ΦΚ. Στις 9 Δεκεμβρίου 2015, ο Ράνταλ υπέγραψε ανανέωση συμβολαίο με τη Λίβερπουλ.
Στις 17 Απριλίου 2016 έκανε το ντεμπούτο του στην Πρέμιερ Λιγκ για τη Λίβερπουλ στον αγώνα με την Μπόρνμουθ, ο οποίος έληξε με σκορ 1-2 υπέρ της Λίβερπουλ.

Διεθνής καριέρα

Ο Ράνταλ εκπροσώπησε την Αγγλία στο Πρωτάθλημα Ποδοσφαίρου Νορδικών Χωρών για εθνικές κάτω των 17 το 2011. Έπαιξε τέσσερις αγώνες και πέτυχε ένα τέρμα στον αγώνα με την εθνική Φινλανδίας.
Σέριε Δ

Δομή

Από τις αρχές της δεκαετίας του 1990, η Σέριε Δ αποτελείτε από 162 ομάδες που χωρίζονται γεωγραφικά σε 9 περιφερειακά τμήματα (Gironi), που συνήθως αποτελείται από 18 ομάδες το καθένα.
Ελλειπτική καμπύλη

Ελλειπτική καμπύλη ονομάζουμε μια καμπύλη E πάνω από ένα σώμα \mathbb{F} η οποία δίνεται από την εξίσωση:
Κάθε ελλειπτική καμπύλη σε σώμα με χαρακτηριστική διάφορη του 2 ή του 3 μπορεί να αναχθει με κατάλληλα αλλαγη μεταβλητων στην μορφη:

Άθροιση σημείων

Θεωρώντας ως πράξη την πρόσθεση + και συμπεριλαμβάνοντας το σημείο στο άπειρο 0, ως ουδέτερο στοιχείο, τα σημεία της ελλειπτικής καμπύλης αποτελούν μια αβελιανή ομάδα.
Έστω δύο σημεία της καμπύλης P, Q. Φέρουμε την εύθεία που διέρχεται από αυτά και βρίσκουμε το τρίτο σημείο R που η ευθεία αυτή τέμνει την ελλειπτική καμπύλη. Το άθροισμα των P, Q ορίζεται ως το συμμετρικό του R ως προς τον άξονα X. Το σημείο αυτό ορίζεται και ως το αντίστροφο του R και συμβολίζεται με -R. Δηλαδή ισχύει: P+Q=-R.
Αν η ευθεία που διέρχεται από δύο σημεία δεν τέμνει την ελλειπτική καμπύλη σε τρίτο, τότε το άθροισμά τους είναι το 0.
Βαμβακού Λάρισας

Σχολεία Βαμβακούς

Η Βαμβακού έχει δύο σχολεία, ένα Δημοτικό και ένα Γυμνάσιο.

Δημοτικό Σχολείο Βαμβακούς

Το Δημοτικό Σχολείο Βαμβακούς περιλαμβάνει 6 τάξεις Δημοτικού και 2 τάξεις Νηπιαγωγείου. Επίσης έχει αίθουσα πληροφορικής.

Γυμνάσιο Βαμβακούς

Το Γυμνάσιο Βαμβακούς έχει τρεις τάξεις Γυμνασίου, τρεις δευτερεύουσες τάξεις, αίθουσα Φυσικής-Χημείας και αίθουσα πληροφορικής, η οποία περιλαμβάνει 13 υπολογιστές συνδεδεμένους με το Ίντερνετ.
Πίσω από το σχολείο βρίσκονται εντός της αυλής γήπεδο ποδοσφαίρου, γήπεδο μπάσκετ και γήπεδο βόλεϊ.